**A talált tárgyakkal kapcsolatos eljárás**

Talált tárgyat magánszemélyek, rendőrség és más szervek szolgáltatnak be hivatalunkhoz.

A találó köteles a talált dolgot a találástól számított nyolc nap alatt a dolog elvesztőjének,
tulajdonosának, a dolog átvételére jogosult más személynek vagy a találás helye szerint
illetékes jegyzőnek átadni. A talált tárgyak átadásáról hatóságunknál jegyzőkönyv készül,
mely tartalmazza a találó személyes adatait, a talált dolog pontos leírását, a találás
körülményeit.

A Polgári Törvénykönyvről szóló 2013. évi V. törvény 5:56. § (1) és (2) bekezdései alapján,
ha az átadott dolog átvételére jogosult személy megállapítható, a jegyző a dolgot késedelem
nélkül átadja a jogosultnak. Ha az átvételre jogosult személye nem állapítható meg, a jegyző a
dolgot az átadástól számított három hónapon át megőrzi. Ha ez idő alatt a jogosult nem
jelentkezik, a dolgot – ha ennek tulajdonjogára az átadáskor igényt tartott - a
találónak ki kell adni.

A közönség számára nyitva álló épületben vagy helyiségben, továbbá közforgalmú
közlekedési és szállítási vállalat szállítóeszközén talált dolgot a találó köteles az üzemeltető
alkalmazottjának késedelem nélkül átadni. Az ilyen dolog tulajdonjogára a találó nem tarthat
igényt. Ha az átvételre jogosult személye nem állapítható meg, az üzemeltető a dolgot az
átadástól számított három hónapon át megőrzi, vagy – ha a megőrzésre lehetősége nincs – azt
az átadástól számított nyolc napon belül a jegyzőnek átadja. Ha a jogosult a dologért három
hónap alatt nem jelentkezik, az üzemeltető vagy a jegyző azt értékesíti.

Ha a talált dolog nem tartható el vagy nem őrizhető meg, a jegyző, a hivatal vagy a vállalat az
értékesítéséről késedelem nélkül gondoskodik. A dolog értékesítéséből befolyt vételár a
Magyar Államot illeti.

A talált tárgyat a Dunaföldvári Polgármesteri Hivatal Polgármesteri és Jegyzői Irodáján (7020 Dunaföldvár, Kossuth Lajos utca 2., emelet 4. számú iroda) ügyfélfogadási időben lehet leadni.

Ügyfélfogadási idő: Hétfő: 8.00 - 12.00

 Szerda: 8.00 - 12.00, 13.00 – 16.00

 Péntek: 8.00 – 12.00